Moet ek 'n trust stig, of nie? - Jy en die RegJy en die Reg
Tuis › Artikels › Moet ek 'n trust stig, of nie?
Moet ek 'n trust stig, of nie?
Maandag, Januarie 30th, 2017
Wanneer 'n trust geskep word, plaas die stigter bates onder die beheer van die trustees. In ons regstelsel bestaan twee vorme van 'n trust. Die eerste vorm is 'n inter vivos trust, wat ontstaan tydens die stigter se leeftyd. Die tweede vorm is 'n testamentêre trust, wat ontstaan by die testateur se dood. In hierdie artikel gaan daar gefokus word op die inter vivos trust.
Hierdie trust het 'n paar voordele wat dit vir baie mense 'n voorkeurbesigheidvorm maak. Een van die grootste voordele is om boedelbelasting te verminder. Geen boedelbelasting is betaalbaar op bates van 'n trust nie omdat 'n trust nooit sterf nie. Boedelbelasting is belasbaar teen 20% van die brutowaarde van die boedel. Dit beteken dat as daar 'n groot nettowaarde is, miljoene bespaar kan word.
Die volgende groot voordeel is die beskerming wat 'n trust vir sy begunstigdes bied. Krediteure van die begunstigdes kan glad nie aan die bates van die trust raak nie, omdat dit nie die eiendom van die begunstigdes is nie. Hierdie voordeel is veral belangrik vir mense wat blootgestel is aan persoonlike aanspreeklikheid. Maatskappye en persone kan bates na 'n trust oordra. Begunstigdes sal ook steeds die voordeel van die trustbates kan geniet, selfs al sterf een van die trustees.
'n Trust het ook nadele, wat versigtig teen die trust se voordele opgeweeg moet word voordat op 'n trust besluit word.
Nadele sluit in die kostes wat dit behels om 'n trust te stig. Hierdie kostes is baie hoër as die kostes van bv. 'n maatskappy. Indien jy onroerende bates na jou nuutgeskepte trust wil oordra, sal jy verantwoordelik wees vir die betaal van hereregte. Hereregte is belasbaar volgens 'n glyskaal. Die stigters van die trust kan ook verantwoordelik wees vir skenkingsbelasting, wat tans belasbaar is teen 20% van die waarde van die bates oorgedra aan die trust.
Die trustees van 'n trust loop ook 'n groot risiko. As daar ingevolge Artikel 9 van die Wet op Beheer van Trustgoedere bevind word dat 'n trustee nie met die nodige sorg, toewyding en vaardigheid opgetree het nie, kan die trustee persoonlik aanspreeklik gehou word vir verliese wat die trust lei. Trustees se handelinge mag dalk as nalatig beskou word indien hulle hoë-risikobeleggings aangaan, maar ook as hulle beleggings aangaan wat te konserwatief is en wat veroorsaak dat die kapitaal nie teen 'n goeie rentekoers groei nie. Trustees moet ook daarvan bewus wees dat hulle aanspreeklik gehou kan word selfs al is daar net een trustee met tekenmagte, aangesien 'n swak keuse deur hierdie persoon alle trustees aanspreeklik vir nalatigheid sal maak.
'n Baie belangrike aspek wat soms deur stigters vergeet word, is dat die bates nie meer aan hulle behoort nie, maar aan die trust. Indien die beheer nie aan die trust oorgegee word nie, kan die stigter se krediteure redeneer dat die trust slegs 'n alter ego van die stigter is en daarom kan hulle van die trust eis. Boedelbelasting sal dan ook betaalbaar wees as gevolg hiervan.
Nog 'n groot nadeel van 'n trust is dat die verdienste uit bates in die trust teen 40% belas word, en baie min vrystellings is van toepassing op trusts. Die huidige koers vir kapitaalwinsbelasting vir 'n inter vivos trust is 66.6% terwyl die koers vir individue 33.3% is.
Net uit bogenoemde kan gesien word dat 'n individu baie mooi moet besluit voor hy 'n trust op die been bring. 'n Trust is nie altyd die regte keuse vir 'n besigheid nie. Die voordele en nadele moet opgeweeg word teen die tipe besigheid wat die stigter oorweeg.
Skuldlose aanspreeklikheid vir skade deur jou personeel
Deur Sanette Viljoen Feitestel: 'n Besigheidseienaar word deur sy korttermynversekeringsmakelaar geadviseer om 'n polis uit te neem om hom te beskerm teen eise wat teen hom ingestel word vir nalatige optrede deur sy werknemers. Die eienaar voel egter dis nie sy verantwoordelikheid as sy werknemers ander mense skade berokken nie, so hoekom moet hy spesiaal ... Lees meer
Regsreël van toepassing as ek in die buiteland trou
Deur Sanette Viljoen In ons moderne tyd is dit baie gewild om in die buiteland te gaan trou. Wat is die regsposisie wanneer 'n Suid-Afrikaner in 'n ander land trou? Die probleem is dat hierdie pragtige romantiese troue in die partye se gesigte ontplof wanneer dit kom by egskeiding of by die dood van een ... Lees meer
R23 miljoen skade-eis teen buurman vir 'n weghol-veldbrand
Deur Sanette Viljoen In die onlangse saak MTO Forestry v Swart (420/2016)  ZASCA 57 het die grondeienaar, wie se plantasie afgebrand het nadat 'n brand vanaf sy buurman se grond versprei het en sy hele plantasie vernietig het, 'n eis ingestel. Die brand het ontstaan op 'n gedeelte van die buurman se grond wat bedek ... Lees meer